

**Република Србија**

**МИНИСТАРСТВО ДРЖАВНЕ УПРАВЕ И ЛОКАЛНЕ САМОУПРАВЕ**

**УПРАВНИ ИНСПЕКТОРАТ**

**Б е о г р а д**

**ИЗВЕШТАЈ**

**О РАДУ УПРАВНОГ ИНСПЕКТОРАТА ЗА 2024. ГОДИНУ**

**Београд, 24. фебруар 2025. године**

**Делокруг рада**

Управна инспекција је облик надзора над спровођењем закона и других прописа и поступањем органа државне управе, судова, јавних тужилаштва, Републичког јавног правобранилаштва, служби Народне скупштине, председника Републике, Владе, Уставног суда, органа територијалне аутономије и локалне самоуправе, имаоца јавних овлашћења и др.

Законом о управној инспекцији, који је донет 17. новембра 2011. године и објављен у „Службеном гласнику Републике Србије” број 87 од 21. новембра 2011. године, уређују се организација, послови и начин рада управне инспекције, права, дужности и одговорности управних инспектора и друга питања од значаја за рад управне инспекције.

Делокруг управне инспекције је обављање инспекцијског надзора над применом закона и других прописа којима се уређују државна управа, радни односи у државним органима, органима аутономних покрајина и јединицама локалне самоуправе, општи управни поступак и посебни управни поступци, изглед и употреба грба, заставе и химне Републике Србије, службена употреба језика и писама, печати државних и других органа, бирачки спискови и матичне књиге, политичке странке и удружења, слободан приступ информацијама од јавног значаја и др. Поред наведених области, управна инспекција обавља инспекцијски надзор и у другим областима у којима је посебним законом или другим прописом донетим на основу закона утврђена њена надлежност (Закон о инспекцијском надзору, Закон о заштити узбуњивача и др).

У оквиру својих законом утврђених надлежности управна инспекција представља специфичан вид инспекцијског надзора јер су субјекти надзора превасходно органи државне управе и други државни органи, као и субјекти који врше јавна овлашћења. С обзиром на то да је предмет надзора управа, а да надзор врши управна инспекција која је део те управе, ова контрола на известан начин представља и специфичан облик управне контроле управе.

Усклађивање укупног правног система са новим друштвеним потребама, као и прилагођавање савременим европским искуствима и решењима, довело је до ширења надлежности управне инспекције на нове друштвене области и правне односе. Тако је надзор управне инспекције, поред матичног закона утврђен и низом посебних закона чиме је њена надлежност проширена на нове садржаје и предмете рада.

У свом раду управна инспекција врши надзор над више од 40.000 субјеката надзора и примењује више од 90 прописа.

Годишњи програм рада управне инспекције, контролне листе, извештај о раду и друге информације о раду Управног инспектората објављују се на интернет презентацији Министарства државне управе и локалне самоуправе, [www.mduls.gov.rs](http://www.mduls.gov.rs) .

**Организација**

Законом о управној инспекцији („Службени гласник РС”, број 87/11) Управни инспекторат организован је као орган у саставу министарства надлежног за послове државне управе.

Радом Управног инспектората руководи директор – главни управни инспектор кога поставља Влада на положај на време од пет година.

**Поверени послови**

Законом о управној инспекцији послови управне инспекције за органе града Београда, органе градских општина града Београда и установе чији је оснивач град Београд, поверени су управној инспекцији Градске управе града Београда.

Послови управне инспекције за град Београд организовани су у оквиру Градске управе, Секретаријата за управу, Сектора за управну инспекцију.

Управна инспекција Градске управе града Београда, доставља Управном инспекторату месечне извештаје о свом раду.

На основу извештаја управне инспекције који су током 2024. године достављани Управном инспекторату констатује се да је стање у области извршавања поверених послова инспекцијског надзора на задовољавајућем нивоу.

У току 2024. године није било жалби против решења управне инспекције Градске управе града Београда, о којима је решавао главни управни инспектор као надлежни другостепени орган.

**Административни капацитети**

Правилником о унутрашњем уређењу и систематизацији радних места у Управном инспекторату систематизовано је 15 радних места са 32 државна службеника.

Према подацима на дан 31. децембар 2024. године у Управном инспекторату било је укупно 20 запослених на неодређено време са високом стручном спремом, од чега 18 са овлашћењима управног инспектора. Непопуњено је шест радних места са 12 извршилаца, од чега је 11 државних службеника са овлашћењима управног инспектора.

**Табеларни приказ на дан 31.12.2024. године:**

|  |  |  |
| --- | --- | --- |
| **Положај/Звање** | **Број извршилаца**  **по систематизацији** | **Тренутан број запослених на неодређено време** |
| Положај у II групи | 1 | 1 |
| Положај у V групи | 2 | 2 |
| Виши саветник | 4 | 1 |
| Самостални саветник | 22 | 13 |
| Саветник | 2 | 2 |
| Млађи саветник | 1 | 1 |
| **УКУПНО** | **32** | **20** |

**Технички капацитети**

Закључцима Комисијe за одобравање употребе службених возила Владе Републике Србије, Управном инспекторату је за обављање послова и задатака из свог делокруга одобрена употреба 16 службених возила.

Запослени у Управном инспекторату опремљени су десктоп и лаптоп рачунарима, усб модемима за приступ интернету путем мобилне мреже, као и мобилним телефонима.

Запослени у Управном инспекторату у свом раду користе јединствено функционално софтверско решења е-Инспектор.

**Активности управне инспекције**

Управна инспекција спроводи инспекцијски надзор у складу са годишњим програмом рада који предлаже главни управни инспектор, а усваја Влада.

Годишњи програм рада управне инспекције усмерен је ка обезбеђивању поштовања начела законитости у раду надзираних органа, заштити јавног и приватног интереса и ефикасном и благовременом извршавању прописима утврђених обавеза.

Годишњи програм рада управне инспекције – Управног инспектората за 2024. годину, усвојен је Закључком Владе 05 Број 021-10357/2023-1 од 3. новембра 2023. године.

У поступку реализације Програма рада за 2024. годину Управни инспекторат је у вршењу послова из законом утврђених надлежности управне инспекције спровео укупно 1320 инспекцијских надзора.

**Редовни инспекцијски надзори**

Управни инспектори Управног инспектората спровели су 552 редовна инспекцијска надзора.

Редовни инспекцијски надзори спроведени су над применом прописа којима се уређује: јединствени бирачки списак; права и дужности службеника и намештеника у аутономним покрајинама и јединицама локалне самоуправе; заштита узбуњивача; права и дужности државних службеника и намештеника; слободан приступ информацијама од јавног значаја и намена, садржина, изглед и употреба печата.

Годишњим програмом рада управне инспекције – Управног инспектората за 2024. годину, планирано је и спровођење инспекцијских надзора над применом прописа о удружењима и то као ванредних инспекцијских надзора.

Спроведеним инспекцијским надзорима у потпуности је остварен план инспекцијских надзора за 2024. годину.

**Ванредни инспекцијски надзори**

Управни инспектори Управног инспектората спровели су 184 ванредних инспекцијских надзора.

Ванредни инспекцијски надзори спроведени су по основу иницијатива органа, као и по представкама правних или физичких лица.

**Контролни инспекцијски надзори**

Ради утврђивања извршења мера које су предложене надзираним органима у оквиру редовних или ванредних инспекцијских надзора, управни инспектори Управног инспектората спровели су 584 контролних инспекцијских надзора.

Од 1320 спроведених инспекцијских надзора у току 2024. године, 473 инспекцијска надзора односила су се на примену прописа којима се уређује јединствени бирачки списак; 390 инспекцијских надзора односило се на примену прописа којима се уређују права и дужности службеника и намештеника у аутономним покрајинама и јединицама локалне самоуправе; 354 инспекцијска надзора односила су се на примену прописа којима се уређује заштита узбуњивача; 33 инспекцијска надзора односила су се на примену прописа којима се уређују права и дужности државних службеника и намештеника; 18 инспекцијских надзора односило се на примену прописа којима се уређује слободан приступ информацијама од јавног значаја; 15 инспекцијских надзора односило се на примену прописа којима се уређује намена, садржина, изглед и употреба печата; 31 инспекцијски надзор односио се на примену прописа о удружењима; четири инспекцијска надзора односила су се на примену прописа којима се уређују матичне књиге; један инспекцијски надзор односио се на примену прописа којима се уређује општи управни поступак и један инспекцијски надзор односио се на примену прописа којима се уређује инспекцијски надзор.

Записницима о инспекцијском надзору, надзираним органима предложено је извршење укупно 2037 мера ради отклањања утврђених незаконитости, неправилности и недостатака у раду.

**Приказ броја мера по областима надзора**

* 708 предложених мера односило се на област примене прописа којима се уређује јединствени бирачки списак (две мере односиле су се на обавезу да градска/општинска управа у прописаном року и на прописан начин сачини текст обавештења о остваривању права грађана на увид у Јединствени бирачки списак; три мере односиле су се на обавезу да градска/општинска управа на прописани начин обавести грађане преко средстава јавног информисања и истицањем писменог обавештења о праву на увид у део бирачког списка у циљу провере личних података уписаних у бирачки списак, као и подношењу захтева за упис, брисање, исправку и допуну неке чињенице; 38 мера односило се на обавезу да руководилац органа писаним актом овласти запослене за ажурирање бирачког списка; две мере односиле су се на обавезу да овлашћено лице за ажурирање бирачког списка има квалификовани електронски сертификат издат од овлашћеног сертификационог тела; пет мера односило се на потребу да се овлашћеном лицу обезбеди замена у случају одсутности са рада; три мере односиле су се на обавезу да заменику овлашћеног лица за ажурирање бирачког списка буде обезбеђен квалификовани електронски сертификат издат од овлашћеног сертификационог тела; 39 мера односило се на обавезу да се за сваку врсту промене у делу бирачког списка за подручје града/општине доноси одговарајуће решење; 62 мере односиле су се на обавезу да се решења о променама у бирачком списку достављају у складу са законом којим се уређује општи управни поступак; 10 мера односило се на обавезу да се захтеви за промене у бирачком списку решавају у прописаним роковима; 32 мере односиле су се на обавезу да градска/општинска управа прибави податке о малолетним лицима са пребивалиштем на територији града/општине која стичу пунолетство, односно бирачко право најкасније на дан избора; 23 мере односиле су се на обавезу да се у бирачки списак упишу малолетна лица са пребивалиштем на територији града/општине која стичу пунолетство, односно бирачко право најкасније на дан избора; 17 мера односило се на обавезу да се подаци из матичних књига градској/општинској управи достављају у прописаним роковима; 131 мера односила се на обавезу да градска/општинска управа затражи од Центра за социјални рад, односно Основног суда, податке о лицима лишеним и лицима којима је враћена пословна способност ради вршења промене у делу бирачког списка по овом основу; 12 мера односило се на обавезу да овлашћено лице за ажурирање дела бирачког списка ажурира посебну евиденцију бирачких места; 12 мера односило се на обавезу да се врши мапирање бирача на одређена бирачка места; девет мера односило се на обавезу да бирачки списак садржи све прописане податке; 24 мере односиле су се на обавезу да општинска/градска управа врши проверу тачности података уписаних у бирачки списак (позива бирача да у року који не може бити краћи од седам дана од дана пријема позива достави општинској, односно градској управи све податке којима се потврђују потпуност и тачност његовог уписа у бирачки списак, уколико се оцени да постоји потреба за провером потпуности и тачности уписаних података; орган који води службене евиденције дужан је да општинској/градској управи достави на захтев све податке потребне за проверу бирачког списка); 18 мера односило се на обавезу да бирачки списак буде ажуран по одређеним врстама промена (матичне књиге, пребивалиште, пословна способност и др) и 266 мера односило се на остала питања уређена прописима о јединственом бирачком списку.
* 999 предложених мера односило се на област примене прописа којима се уређују права и дужности службеника и намештеника у аутономним покрајинама и јединицама локалне самоуправе (22 мере односиле су се на обавезу да скупштина јединице локалне самоуправе донесе акт о организацији управе; четири мере односиле су се на обавезу да су начелник и заменик начелника управе постављени у складу са Законом; 123 мере односиле су се на обавезу да Правилник садржи опис радних места, звања у којима су радна места разврстана, потребан број извршилаца за свако радно место, врсту и степен образовања, радно искуство и друге услове за рад на сваком радном месту; четири мере односиле су се на обавезу да Правилник ступи на снагу на прописан начин; 11 мера односило се на обавезу да радно место руководиоца унутрашње организационе јединице буде разврстано у исто или више звање од звања осталих радних места у организационој јединици; 92 мере односиле су се на обавезу да буду донета решења о распоређивању на одређена радна места за све службенике и намештенике; једна мера односила се на обавезу да се решења којима се одлучује о правима и обавезама службеника достављају на начин прописан Законом; 52 мере односиле су се на обавезу да су звања запослених на извршилачким радним местима и опис радних места утврђени у складу Законом; 12 мера односило се на обавезу да додатни рад службеника буде у сагласности са Законом; 10 мера односило се на обавезу да се радни однос на неодређено време заснива на начин прописан Законом; 117 мера односило се на обавезу да се радни однос на одређено време заснива на начин прописан Закона; једна мера односила се на обавезу да се примењују одредбе о пробном раду службеника и намештеника; три мере односиле су се на обавезу да скупштина усвоји Кадровски план истовремено са одлуком о буџету; седам мера односило се на обавезу да садржина Кадровског плана буде у складу са Законом; 28 мера односило се на обавезу да важећи Правилник буде усклађен са Кадровским планом; две мере односиле су се на обавезу да се радна места попуњавају редоследом утврђеним Законом; две мере односиле су се на обавезу да се преузимање запослених врши у складу са Законом; 28 мера односило се на обавезу да сви запослени службеници имају положен државни стручни испит; 35 мера односило се на обавезу да запослени који имају обавезу, имају положен посебан стручни испит; 49 мера односило се на обавезу да се врши оцењивање службеника; четири мере односиле су се на обавезу да запосленом радни однос престаје на начин прописан Законом; 26 мера односило се на обавезу да се о праву службеника на одморе и одсуства одлучује према општим прописима о раду и колективном уговору; три мере односиле су се на обавезу да Веће образује Жалбену комисију у складу са Законом; 27 мера односило се на обавезу да Жалбена комисија Већу подноси извештај о свом раду у року утврђеном Законом; пет мера односило се на обавезу да у управи буду посебно организовани послови управљања људским ресурсима; 37 мера односило се на обавезу да се у управи води Кадровска евиденција са садржајем прописаним Законом; 67 мера односило се на обавезу да се воде персонална досијеа са садржајем прописаним Законом и 227 мера односило се на остала питања уређена прописима о правима и дужностима службеника и намештеника у аутономним покрајинама и јединицама локалне самоуправе.
* 269 предложених мера односило се на област примене прописа којима се уређује заштита узбуњивача (47 мера односило се на обавезу да послодавац одреди лице овлашћено за пријем информације и вођење поступка у вези са унутрашњим узбуњивањем; 105 мера односило се на обавезу да послодавац достави свим радно ангажованим лицима у органу, писмено обавештење о правима из Закона о заштити узбуњивача; 31 мера односила се на обавезу да послодавац општим актом уреди поступак унутрашњег узбуњивања у органу; 64 мере односиле су се на обавезу да послодавац на видном месту, доступном сваком радно ангажованом лицу у органу, као и на веб презентацији органа, објави општи акт којим је уређен поступак унутрашњег узбуњивања у органу; три мере односиле су се на обавезу да одредбе општег акта о поступку унутрашњег узбуњивања у органу, буду у складу са Законом о заштити узбуњивача и Правилником о начину унутрашњег узбуњивања, начину одређивања овлашћеног лица код послодавца, као и другим питањима од значаја за унутрашње узбуњивање код послодавца који има више од десет запослених; 10 мера односило се на обавезу да потврда о пријему информације у вези са унутрашњим узбуњивањем садржи прописану садржину Правилником о начину унутрашњег узбуњивања, начину одређивања овлашћеног лица код послодавца, као и другим питањима од значаја за унутрашње узбуњивање код послодавца који има више од десет запослених и девет мера односило се на остала питања уређена прописима о заштити узбуњивача.
* 13 предложених мера односило се на област примене прописа којима се уређују права и дужности државних службеника и намештеника (једна мера односила се на обавезу да Правилник садржи све елементе прописане Законом и другим прописима; три мере односиле су се на обавезу да се радни однос на одређено време заснива у складу са Законом и другим прописима; две мере односиле су се на обавезу да сви државни службеници у радном односу на неодређено време имају положен државни стручни испит, односно посебан испит за обављање одређених послова; две мере односиле су се на обавезу да се у персоналним досијеима запослених налазе сви доказе о испуњености услова за рад на радном месту; две мере односиле су се на обавезу да се о праву државног службеника и намештеника на одмор и одсуства одлучује у складу са Законом и другим прописима и три мере односиле су се на остала питања уређена прописима о правима и дужностима државних службеника и намештеника.
* 3 предложене мере односиле су се на област примене прописа којима се уређује слободан приступ информацијама од јавног значаја (једна мера односила се на обавезу да информатор о раду органа јавне власти буде израђен у електронском и машински читљивом облику и објављен путем јединственог информационог система информатора о раду, који води и одржава Повереник, у складу са Упутством за израду и објављивање информатора о раду органа јавне власти; једна мера односила се на обавезу да руководилац органа јавне власти одреди лице за унос података у информатор о раду органа јавне власти и једна мера односила се на обавезу да орган јавне власти достави Поверенику годишњи извештај до 31. јануара текуће године, за претходну годину, електронским путем, преко Портала за достављање годишњих извештаја органа јавне власти.
* 44 предложених мера односило се на област примене прописа којима се уређују удружења (седам мера односило се на обавезу да статут удружења садржи све Законом о удружењима прописане елементе; пет мера односило се на обавезу да удружење води евиденцију о својим члановима; четири мере односиле су се на обавезу да се редовна седница скупштине удружења одржава најмање једном годишње или у краћем року прописаном статутом удружења; једна мера односила се на обавезу да удружење има лице овлашћено за заступање удружења; једна мера односила се на обавезу да заступник удружења буде изабран на начин утврђен статутом удружења; две мере односиле су се на обавезу да је за заступника удружења одређено пословно способно физичко лице које има пребивалиште или боравиште на територији Републике Србије; девет мера односило се на обавезу да удружење благовремено пријављује Регистратору сваку промену података који се уписују у Регистар; пет мера односило се на обавезу да удружење објављује листу донатора; две мере односиле су се на обавезу да удружење одреди стварног власника у складу са Законом о централној евиденцији стварног власника и осам мера односило се на остала питања уређена прописима о удружењима.
* једна предложена мера односила се на област примене прописа којима се уређују матичне књиге а односила се на накнадни упис и забелешку.

Од 2037 предложених мера, надзирани органи поступили су по 1870 предложених мера код којих је истекао записником о инспекцијском надзору одређен рок за поступање.

У поступку спровођења инспекцијских надзора управни инспектори донели су 32 решења, којима су наложене мере и одређени рокови за њихово извршење.

Против решења управних инспектора није било изјављених жалби.

У поступку спровођења инспекцијских надзора управни инспектори поднели су надлежним прекршајним судовима 10 захтева за покретање прекршајног поступка против одговорних лица у надзираним органима.

Надлежним Жалбеним комисијама упућено је 54 предлога да по основу службеног надзора пониште или укину незаконита коначна решења којим је одлучено о неком праву или дужности службеника.

Управни инспектори Управног инспектората упутили су 16 иницијатива за поступање других органа.

Управна инспекција је у току 2024. године спроводила заједничке, координисане инспекцијске надзоре са овлашћеним службеним лицима Пореске управе Министарства финансија. У складу са Акционим планом Владе за спровођење препорука из Процене ризика за прање новца и Процене ризика за финансирање тероризма, управна инспекција је у сарадњи са Пореском управом Министарства финансија спровела укупно 22 инспекцијска надзора над применом прописа о удружењима.

Поступано је по 1294 представки грађана и правних лица и подносиоци представки обавештени су о исходу поступања.

Од укупног броја представки по којима је поступала управна инспекција, поднето је 23 притужби на рад управних инспектора.

Од 1320 инспекцијских надзора која је управна инспекција спровела у 2024. години, надзирани органи ставили су примедбе на два записника о спроведеном инспекцијском надзору.

На основу Закона о управној инспекцији, због ризика погрешне примене и непоштовања одредби закона и других прописа, предузимане су и превентивне мере тако да је у циљу спречавања наступања штетних последица надзираним органима упућено 29 указивања и 271 упозорење.

Управни инспектори Управног инспектората учествовали су у раду Координационе комисије за инспекцијски надзор и њеним радним групама, као и у радним групама за припрему закона, подзаконских аката и стратешких докумената. Такође, присуствовали су обукама, едукацијама и радионицама.

Спроведеним инспекцијским надзорима, предлагањем односно налагањем мера за отклањање утврђених незаконитости, неправилности и недостатака у раду, контролом извршења предложених односно наложених мера, доношењем указивања, упозорења, пружањем стручне и саветодавне подршке надзираним органима у свакодневним контактима за области из законом утврђених надлежности управне инспекције и другим видовима превентивног деловања реализован је у потпуности Програм рада Управног инспектората за 2024. годину.

|  |
| --- |
| **ДИРЕКТОР –**  **ГЛАВНИ УПРАВНИ ИНСПЕКТОР**  **Ненад Шаркоћевић** |